Zuma kap Zille oor ‘inligting lek’Helen Zille Foto: Helen Zille, Facebook Die president het in ŉ verklaring gesê hy is teleurgesteld met Zille se optrede. Volgens Zuma het hy onlangs ŉ raadplegende vergadering met al die premiers van die nege provinsies saamgeroep in aanloop tot sy staatsrede en die begrotingstoespraak deur die minister van finansies. “Die vertroulike inhoud van die raadpleging is deur me. Zille aan die publiek bekendgemaak sonder toestemming,” het die presidensie gesê. “Me. Zille het voorheen ook vertroulike inligting rakende ŉ vergadering tussen pres. Zuma, die premiers en die Onafhanklike Verkiesingskommissie (IEC) in aanloop tot die nasionale verkiesing in 2014 aan die publiek bekendgemaak.” Zille het Dinsdag in haar provinsiale regeringsnuusbrief gesê die land se ekonomiese omstandighede het Zuma en sy kabinet gedwing om “ingrypende” begrotingsbesnoeiings in werking te stel. In die nuusbrief getiteld “Ons begrotingskrisis dwing ŉ keuse tussen salarisse en dienste”, het Zille geskryf: “Verlede week het ek ŉ spesiale provinsiale kabinetsvergadering byeengeroep. Dit is iets wat ons net in buitengewone omstandighede doen, gewoonlik ŉ aanduiding van ŉ reuse-uitdaging of krisis. “Ons het die vergadering bespreek wat ek die vorige week in Pretoria bygewoon het en deur pres. Jacob Zuma gelei is, waar premiers onomwonde en reguit ingelig is dat dringende en verrykende begrotingsbesnoeiings benodig word.” Zille het verder geskryf dat die nasionale kabinet onderneem het dat geld wat vir nasionale en provinsiale gebruik gewaarmerk is, drasties besnoei sal word, waarvan die besonderhede in min. Pravin Gordhan se toespraak bekendgemaak sal word. “Vir die Wes-Kaap sal dit honderde miljoene rande se begrotingsbesnoeiings oor die volgende drie jaar beteken om die boeke te laat klop,” het sy gesê. “As ons dit toepas soos die nasionale kabinet voorgestel het, sal dit ŉ reuse-invloed hê op ons vermoë om aan infrastruktuur en personeel te bestee. Ons sal noodgedwonge vakante poste moet vries en aansienlik moet afskaal op nuwe poste, waaronder vir onderwysers, om ons snelgroeiende bevolking te dien.” Zuma sal die staatsrede volgende Donderdag in die parlement lewer, met Gordhan se begrotingstoespraak twee weke later.